**Erasmus+ projekt - pripremni posjet - Portugal**

**Erasmus+** najveći je program Europske unije za obrazovanje, osposobljavanje, mlade i sport te obuhvaća sve europske i međunarodne programe i inicijative Europske unije u području obrazovanja (odgoj i opće obrazovanje, visoko obrazovanje i obrazovanje odraslih), osposobljavanja (strukovno obrazovanje i osposobljavanje), mladih i sporta.

Osnovna škola Koprivnički Bregi surađuje sa školama iz Njemačke, Nizozemske, Portugala i Poljskeod 1.09.2020. do 31.07.2023. u projektu pod nazivom ***Mach mit! Verantwortungsvoll als Europäer leben – Umwelt nachhaltig gestalten / Join us! Living responsibly as Europeans - creating a sustainable environment /******Pridruži nam se! Živjeti odgovorno kao Europljani – stvarati održivo okruženje.***

**Glavni ciljevi** projekta su razvijanjeosnovne učeničke vještine pomoću multidisciplinarnih i interdisciplinarnih metoda i njihove prirodne potrebe za znanjem u procesu poučavanja i učenja, promoviranje vlastite kulture, baštine i regionalnih obilježja kroz međunarodne radionice i javne događaje, motiviranje učenika na učenje stranih jezika kao što su engleski i njemački jezik kao temelj za njihovo buduće obrazovanje i zapošljavanje, promicanje razmjene iskustava, metoda, inovacija i dobre prakse u cilju poboljšanja osnovnih vještina učenika, razvijanje kreativnosti i odgovornosti učenika kroz njihovo uključivanje u cijeli proces planiranja, organiziranja i prezentiranja svojih postignuća u projektu, kao i podrška njihovoj kreativnosti i sposobnosti za rad u zemlji i inozemstvu te razvijanje vještina i kompetencija ICT-a.

Projekt je usmjeren na učenike naše škole, roditelje i lokalnu zajednicu. U projekt su izravno uključeni učenici: Petra Vrabec, Zara Zvonarek, Filip Sršek, Klaudia Krapinec, Izabela Hana Krapinec, Ana Ravenski, Luna Varga, Viktorija Peroković, Lara Grošek i Dorotea Skvaža. Projekt se vremenski razvukao zbog novonastale epidemiološke situacije pa su neki učenici u međuvremenu već otišli u srednju školu. Tim odraslih čine: ravnateljica Karolina Vidović, pedagoginja Jelena Šimek Kristović, koordinatorica projekta učiteljica Sunčica Vuljak te učiteljice Manuela Tržić, Vlatka Kunić, Dragica Horvat-Fuček, Ozana Patrčević, Rosana Vucković Kišić, Ivana Biluš, Marina Valdec i Sanja Danček.

Održat će se pet mobilnosti za učenike - četiri u gostima (Nizozemska, Njemačka, Poljska i Portugal) te jedna kod nas.

Mobilnostima je prethodio **pripremni posjet** koji se održao u Portugalu od 8.11.2021. do 13.11. 2021., a našu su školu predstavljale koordinatorica projekta učiteljica njemačkog jezika Sunčica Vuljak i učiteljica hrvatskog jezika Sanja Danček.

***Bogatu galeriju iz mobilnosti u Portugal pogledajte*** [***OVDJE***](http://os-koprivnicki-bregi.skole.hr/fotogalerija?show=album&id=310)

U skladu s ciljevima *Projekta* koji je ekološke naravi, upoznale su se s novim sustavima stvaranja prirodne održivosti u Institutu u Leiriji gdje je održana radionica na temu *Održiva hortikulturna proizvodnja* te su posjetile Laboratorij integriranih multitrofičkih sustava, Energetski laboratorij, Laboratorij za hidrauliku i Laboratorij za vodne resurse i okoliš. Znanstvenici rade na organskoj plastici koja se može proizvesti od meduza, obogaćuju hranu kao što su kruh i sladoled morskim algama jer su iznimno bogat izvor prirodnih minerala i joda, a imaju i velik potencijal u kozmetičkoj industriji jer doprinose zaštiti i regeneraciji ljudske kože. Velik energetski potencijal leži i u suncu jer Portugal ima mnogo sunčanih dana, stoga elektrotehničari razvijaju nove sustave solarnih elektrana.

Partnerska škola *Agrupamento Escolas Marinha Grande Poente* nalazi se u Marinha Grande, gradu poznatom po proizvodnji stakla i plastike o čemu su učiteljice mogle više saznati u Muzeju stakla i na prijemu kod gradonačelnika u Gradskoj vijećnici.

Cijela regija leži uz Atlantski ocean koji je važan čimbenik u životu Portugalaca jer se bave ribarstvom i turizmom. Na dnevnom jelovniku često imaju ribu i morske plodove i cjenovno su ti prehrambeni artikli puno jeftiniji nego u Hrvatskoj. Važno je spomenuti i prirodnu katastrofu koja im se dogodila 2017. i od koje se cijeli kraj neće oporaviti još desetljećima – u velikom požaru nestalo je 90 % šuma cijele regije. Što se tiče portugalske svakodnevice, prolaze kroz ekonomsku krizu, velika je stopa nezaposlenih i mnogi nisu u stanju zadržati svoje stanove, no Portugalci su izrazito srdačni, ljubazni, komunikativni i dobro se služe engleskim jezikom.

Atlantska obala geološki je vrlo zanimljiva jer su u stijenama vidljivi ostaci mnogih morskih mekušaca iz jure i kambrija, tj. životinja koje su tamo živjele prije 540 milijuna godina. Uz pijesak tu su različite geološke formacije – karbonatne sedimentne stijene i fosilne naslage, a zadivljujuća je i lokalna flora i fauna. Od studenog do siječnja počinju puhati snažni vjetrovi pa se ocean diže i pjeni i unatoč niskim temperaturama na radost surfera koji se okupljaju iz svih krajeva svijeta.

Škola domaćin zadivljuje svojom veličinom, ima stotinjak razrednih odjeljenja, a obrazuje djecu do 18. godine i sadržajno je spoj naših srednjih i obrtničkih obrazovnih smjerova. Škola ima svoje kazalište/kino, knjižnicu na nekoliko katova, puno učionica - radionica za obrtnička zanimanja, vanjske sportske terene, kuhinju s blagovaonicom, kantinu i još posebno učionicu kuhinju gdje nam je prvi razred kuhara prezentirao svoje vještine u pripremi hrane. Mnoge školske zidove oslikali su sami učenici i škola zrači skladom, ljepotom i mirom, a posebno je interesantno da svi učitelji i učenici mogu otići, kada to požele, na masažu kod učenica fizioterapeutkinja kojima je to ujedno praktična nastava. Škola ima status eko-škole i puno se radi na osvještavanju iskoristivosti otpada ako se on razvrstava, učenici pošumljavaju opustošene šumske predjele i vode brigu o štednji vode, struje i grijanja.

Iako je bio studeni, vrijeme je bilo ugodno, dnevne temperature su se penjale i do 20--ak stupnjeva što je doprinijelo sjećanju na Portugal kao države interesantne arhitekture, dobre hrane i srdačnih ljudi, a potisnulo u drugi plan dvanaestosatno putovanje - zrakoplovom i nešto taksijem.

Sanja Danček, prof.